b'\n_START_ARTICLE_\nPuncak Jaya\n_START_SECTION_\nHist\xc3\xb2ria\n_START_PARAGRAPH_\nInicialment anomenat pels occidentals la Pir\xc3\xa0mide de Carstensz, en honor de l\'explorador neerland\xc3\xa8s Jan Carstensz, que va ser el primer europeu que va albirar les glaceres del cim, en un inusual dia clar de l\'any 1623. (Carstensz va ser ridiculitzat a la seva tornada a Europa en dir que havia vist neu tan a prop de l\'equador.) Aquest nom encara \xc3\xa9s el que fan servir molts escaladors. El cim no va ser coronat fins a l\'any 1962, per una expedici\xc3\xb3 capitanejada per l\'escalador austr\xc3\xadac Heinrich Harrer (popularitzat en la pel\xc2\xb7l\xc3\xadcula Set anys al Tibet) amb tres amics m\xc3\xa9s: Temple, Kippax i Huizenga._NEWLINE_Quan Indon\xc3\xa8sia va prendre el control de la regi\xc3\xb3 a la d\xc3\xa8cada del 1960, el pic va ser rebatejat com a \'Puntjak Sukarno\' o Pic Sukarno, en "honor" del primer president d\'Indon\xc3\xa8sia. Posteriorment, aquest nom va ser canviat per Puncak Jaya. Puncak significa \'pic\' o \'muntanya\' i Jaya significa \'vict\xc3\xb2ria\', \'victori\xc3\xb3s\' o \'glori\xc3\xb3s\'.\n_START_SECTION_\nAcc\xc3\xa9s i ascensi\xc3\xb3\n_START_PARAGRAPH_\nL\'acc\xc3\xa9s al cim requereix autoritzaci\xc3\xb3 governamental, i \xc3\xa9s possible tramitar-la mitjan\xc3\xa7ant nombroses ag\xc3\xa8ncies de turisme d\'aventura. Malgrat l\'exist\xc3\xa8ncia d\'una gran explotaci\xc3\xb3 minera, l\'\xc3\xa0rea \xc3\xa9s for\xc3\xa7a inaccessible per als escaladors i el p\xc3\xbablic en general, i cal una caminada d\'uns 100\xc2\xa0km des de la ciutat m\xc3\xa9s propera amb aeroport: Timika. Aquest cam\xc3\xad des del camp base o fins a aquest, acostuma a fer-se en 4 o 5 dies._NEWLINE_El Puncak Jaya \xc3\xa9s el cim m\xc3\xa9s exigent -des del punt de vista de la t\xc3\xa8cnica- dels Set Cims del planeta. La ruta est\xc3\xa0ndard n\'\xc3\xa9s la de la cara nord, al llarg de la carena.\n_START_SECTION_\nGlaceres\n_START_PARAGRAPH_\nMentre el cim del Puncak Jaya \xc3\xa9s lliure de gla\xc3\xa7, hi ha diverses glaceres als seus vessants, incloent-hi les glaceres Carstensz, Meren (desapareguda l\'any 2000), i la Northwall Firn. Com que es troba en latituds equatorials, existeix poca fluctuaci\xc3\xb3 en la mitjana de temperatures anuals (al voltant de 0.5\xc2\xa0\xc2\xb0C) i les glaceres fluctuen poc amb el canvi d\'estacions. Tanmateix, l\'an\xc3\xa0lisi hist\xc3\xb2rica assenyala un inequ\xc3\xadvoc retroc\xc3\xa9s de les glaceres des de la d\xc3\xa8cada del 1850, amb un escalfament regional del voltant de 0.6\xc2\xa0\xc2\xb0C per segle des del 1850 fins al 1972._NEWLINE_La glacera Puncak Trikora al Pegunungan Maoke va desapar\xc3\xa8ixer per complet en algun moment entre el 1939 i el 1962. Des de la d\xc3\xa8cada del 1970, hi ha l\'evid\xc3\xa8ncia de les imatges per sat\xc3\xa8l\xc2\xb7lit que confirmen que les glaceres s\'estan encongint de manera r\xc3\xa0pida. La glacera Meren es va fondre definitivament entre l\'any 1994 i el 2000.'